Polisiebeamptes weer in hof op Marikana-aanklagte | Maroela Media
Die voormalige adjunkpolisiekommissaris in Noordwes, genl. Mzondase Mpembe, en vyf ander senior polisiebeamptes het Maandag in die hooggeregshof in Mmabatho, Noordwes, verskyn op aanklagte wat verband hou met die Marikana-slagting in 2012.
Henry Mamothame, woordvoerder van die Nasionale Vervolgingsgesag (NVG) in Noordwes, sê die ses staan tereg op aanklagte van moord, poging tot moord en regsverydeling.
Hulle word ook aangekla van die oortreding van die Kommissiewet nadat hulle valse inligting aan die Marikana- kommissie van ondersoek gegee het. Hulle het glo inligting verswyg oor die omstandighede rakende die dood van die mynwerker Modisaotsile Segalala, wat op 16 Augustus in polisieaanhouding gesterf het.
Hul verskyning spruit uit die vyf moorde wat op 13 Augustus 2012 tydens 'n staking deur Lonmin-mynwerkers in Marikana plaasgevind het. Onder die vyf oorledenes was daar twee polisiebeamptes.
"Verskeie sleutelgetuies het reeds getuig toe die saak in Oktober verlede jaar in die hooggeregshof aangehoor is. Onder hulle was 'n misdaadtoneelkenner van die polisie, 'n kringtelevisie-operateur van die Lonmin-myngroep en 'n videograaf van die polisie," bevestig Mamothame.
Die saak sal voortduur tot Vrydag en die staat sal na verwagting gedurende die loop van die verhoor nog getuies inroep.
Sloer 9 jaar. Absoluut belaglik. Niks in hierdie land word vinnig opgelos nie.
Alles word mos op die langbaan geskuiwe met die hoop om vergete agterblewe te bly.
Die anc land se regstelsel is een groot grap. Ou cyril weet mos wat is die waarheid maar nou ja die anc hou nie van die waarheid nie.
Hierdie storie moet ook nou stop asb!Dis al holrug gery en families sit net en wag vir n geleentheid om geld te bekom.Hulle moes nie gestaak en geweldadig geraak het nie!!!
Nege jaar later. Die regstelsel is pateties. Die polisie het die reg gehad om hulself te verdedig. Die stakers was gewapen en aggressief. Daar was intimidasie en moorde deur die stakers, maar dit tel skynbaar nie.